b'\n_START_ARTICLE_\nSarvis\n_START_SECTION_\nHistoria\n_START_PARAGRAPH_\nSarvis aloitti toimintansa valmistamalla nappeja kaseiini- eli galaliittimuovista. P\xc3\xa4\xc3\xa4asialliset tulot saatiin kuitenkin kaseiiniraaka-aineen myynnist\xc3\xa4 sill\xc3\xa4 jalostettujen tuotteiden kuten nappien kohdalla ulkomainen kilpailu oli kovaa. Yhti\xc3\xb6n nimi Sarvis tuli siit\xc3\xa4, ett\xc3\xa4 v\xc3\xa4rj\xc3\xa4\xc3\xa4m\xc3\xa4t\xc3\xb6n kaseiini muistutti ulkon\xc3\xa4\xc3\xb6lt\xc3\xa4\xc3\xa4n sarveisainetta, jota korvaamaan se olikin kehitetty. Kaseiinin raaka-aine, kuorittu maito, saatiin kotimaasta. Kaseiinituotteet valmistettiin ty\xc3\xb6st\xc3\xa4m\xc3\xa4ll\xc3\xa4 k\xc3\xa4sik\xc3\xa4ytt\xc3\xb6isill\xc3\xa4 koneilla. Kaseiini ei ollut paloherkk\xc3\xa4\xc3\xa4 kuten selluloidimuovi mutta sen ongelmana oli huono kosteudenkest\xc3\xa4vyys._NEWLINE_Sarvis Oy:n toiminta oli aluksi tappiollista, ja muut osakkeenomistajat menettiv\xc3\xa4t uskonsa sen menestykseen, niin ett\xc3\xa4 yhti\xc3\xb6n perustajiin kuuluneen kenk\xc3\xa4tehtailija Emil Aaltosen haltuun siirtyi lopulta 14\xc2\xa0000 yhti\xc3\xb6n 15\xc2\xa0000 osakkeesta. Vuodesta 1927 l\xc3\xa4htien yhti\xc3\xb6 alkoikin tuottaa voittoa joka vuosi. Vuonna 1937 Sarviksen valmistamat napit saivat kultamitalin Pariisin maailmann\xc3\xa4yttelyss\xc3\xa4._NEWLINE_Napinvalmistuksen korkeat ty\xc3\xb6kustannukset ja kiristyv\xc3\xa4 kilpailu pakottivat Sarviksen laajentamaan tuotevalikoimaansa. Vuonna 1936 tehtiin p\xc3\xa4\xc3\xa4t\xc3\xb6s oman bakeliittituotannon aloittamisesta, ja tuotanto alkoi ensimm\xc3\xa4isen\xc3\xa4 Pohjoismaissa 1938. Sarvis aloitti my\xc3\xb6s bakeliittituotteiden valmistuksen omassa kertamuovipuristamossaan. Bakeliittia k\xc3\xa4ytettiin muun muassa s\xc3\xa4hk\xc3\xb6tarvikkeissa, pienten s\xc3\xa4hk\xc3\xb6laitteiden koteloissa ja autojen jarrukengiss\xc3\xa4. Tuotannon kasvattamista vaikeuttivat sotavuodet, niit\xc3\xa4 seurannut s\xc3\xa4\xc3\xa4nn\xc3\xb6stelyaika sek\xc3\xa4 raaka-aineiden hinnannousu Korean sodan vuosina._NEWLINE_1950- ja 1960-luvuilla markkinoille tulleet uudet synteettiset kestomuovit syrj\xc3\xa4yttiv\xc3\xa4t pian kaseiinin ja bakeliitin. Sarvikseen hankittiin jo 1948 ensimm\xc3\xa4iset ruiskuvalukoneet joita uudentyyppisten muoviesineiden valmistus vaati. Sarviksessa aloitettiin 1950-luvulla muovituotteiden valmistus polystyreenist\xc3\xa4 (p\xc3\xb6yt\xc3\xa4astiat), polyeteenist\xc3\xa4 (kuljetus- ja s\xc3\xa4ilytysastiat, pakkasenkest\xc3\xa4v\xc3\xa4t tuotteet) sek\xc3\xa4 melamiinista (lautaset, mukit, kynttil\xc3\xa4njalat ym.). Vuonna 1955 Sarvis toi markkinoille polyeteenist\xc3\xa4 ruiskuvaletun Muovi-Maija-nimisen muovisangon, joka ylti ensimm\xc3\xa4isen\xc3\xa4 tehtaan valmistamana muoviesineen\xc3\xa4 suuriin valmistussarjoihin. Toinen tuoteryhm\xc3\xa4, jonka kysynt\xc3\xa4 kasvoi nopeasti 1960-luvulla, oli kaupan ja teollisuuden k\xc3\xa4ytt\xc3\xb6\xc3\xb6n tarkoitetut muoviset kuljetuslaatikot. 1950-luvun ja 1960-luvun alussa tehtaalle hankittiin uusia koneita jotka mahdollistivat muovipuristeiden sarjatuotannon. Kaseiinituotteiden valmistus Sarviksella p\xc3\xa4\xc3\xa4ttyi 1979 ja bakeliittituotteiden 1965. Nappien valmistus jatkui kuitenkin aina 1980-luvulle saakka._NEWLINE_Sarvis valmisti kulutustuotteita omalla tuotemerkill\xc3\xa4\xc3\xa4n ja lis\xc3\xa4ksi tehtiin my\xc3\xb6s tilaus- ja alihankintat\xc3\xb6it\xc3\xa4. Ruiskuvalukoneissa k\xc3\xa4ytetyt ter\xc3\xa4ksiset valumuotit valmistettiin tai sitten niit\xc3\xa4 saatettiin lainata my\xc3\xb6s ruotsalaiselta Perstorp Ab:lt\xc3\xa4. Sarviksella oli oma suunnittelukonttori, jossa ty\xc3\xb6skenteliv\xc3\xa4t muiden muassa insin\xc3\xb6\xc3\xb6ri Olavi Arjas ja yritykseen vuonna 1967 palkattu ensimm\xc3\xa4inen teollinen muotoilija Tauno Taarna. Testausosastolla esimerkiksi muovisten kuljetuslaatikoiden yms. rasituksenkestoa ja muodonpit\xc3\xa4vyytt\xc3\xa4 testattiin kuormitus- ja rasituskokeilla ennen tuotteiden tuloa markkinoille. Sarviksen valmistamissa Jaana-pesuvadeissa oli ensimm\xc3\xa4isen\xc3\xa4 muovituotteena Suomessa tavaraselostemerkki._NEWLINE_1970-luvun alussa Sarvis oli 700 ty\xc3\xb6ntekij\xc3\xa4ll\xc3\xa4\xc3\xa4n maan suurin muoviyritys. Vuoden 1973 \xc3\xb6ljykriisi aiheutti Sarvikselle tuotteiden laskeneen kysynn\xc3\xa4n aiheuttamien taloudellisten vaikutusten lis\xc3\xa4ksi ep\xc3\xa4varmuutta raaka-ainetoimituksissa. Sarvis fuusioitiin 1976 Aaltosen Kenk\xc3\xa4tehdas Oy:n kanssa Aaltosen Tehtaat Oy-nimiseksi yhti\xc3\xb6ksi. Aaltosen Tehtaat luopui Sarviksesta 1985 ja vuonna 1988 Oy Hackman Ab hankki Sarviksen osake-enemmist\xc3\xb6n. Sarviksesta ja Hackmanin samoihin aikoihin hankkimasta ruotsalaisesta muovituotteiden valmistajasta Hammarplastista muodostettiin Hackman Form-niminen muovialan yksikk\xc3\xb6, jonka tavaramerkiksi tuli HammarSarvis._NEWLINE_Tampereen tehtaan toiminta p\xc3\xa4\xc3\xa4ttyi 1990-luvun alussa kun tehtaan koneet ja muotit siirrettiin Ruotsiin tai myytiin muille yrityksille. Sarviksesta tuli sitten Hackman Formin Suomen myyntiyhti\xc3\xb6. Vuonna 1998 Hackman myi muoviteollisuutensa ruotsalaiselle Plastumgruppen Ab:lle. Joitakin Sarviksen suunnittelemia tuotteita valmistetaan edelleen, mutta niiden tavaramerkkin\xc3\xa4 on nykyisin HammarPlast. Orthex Oy osti Hammarplast Consumer AB:n. 27.1.2011 tehdyss\xc3\xa4 kaupassa Hammarplast Consumer AB:n osakkeet sek\xc3\xa4 tuotemerkit SmartStore, Hammarplast ja Sarvis siirtyiv\xc3\xa4t Orthexin omistukseen. Sarvis Oy on keskittynyt vuodesta 1998 muovijalosteiden tukkukauppaan.'